Diari Oficial de la Generalitat Valenciana


Sumari del DOGV 6380, del 20-10-2010 (2010/11307)

RESOLUCIÓ de 14 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de Turisme d'Espanya (TURESPAÑA), l'Agència Valenciana del Turisme i la Societat Estatal per a la Gestió de la Innovació i les Tecnologies Turístiques, SA (SEGITTUR), per a desplegar el Programa Pilot de Turisme Social Europeu Europe Senior Tourism.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6380

Data del DOGV
:   20-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11782


Data del document
:   14-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 14 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de Turisme d'Espanya (TURESPAÑA), l'Agència Valenciana del Turisme i la Societat Estatal per a la Gestió de la Innovació i les Tecnologies Turístiques, SA (SEGITTUR), per a desplegar el Programa Pilot de Turisme Social Europeu Europe Senior Tourism.  
 [2010/11863]  
¡L'Institut de Turisme d'Espanya (TURESPAÑA), l'Agència Valenciana del Turisme i la Societat Estatal per a la Gestió de la Innovació i les Tecnologies Turístiques, SA. (SEGITTUR), han subscrit, després de la tramitació prèvia reglamentària, el 23 de setembre de 2010, el conveni de col·laboració per a desplegar el Programa Pilot de Turisme Social Europeu Europe Senior Tourism.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1373/2010, i que figura com a annex d'esta resolució.  
València, 14 d'octubre de 2010.- La directora general del Secretariat del Consell: Mª Teresa Lleó Alonso.  
Conveni de col·laboració entre l'Institut de Turisme d'Espanya (Turespaña), l'Agència Valenciana del Turisme i la Societat Estatal per a la Gestió de la Innovació i les Tecnologies Turístiques, SA, per a desplegar el programa pilot de Turisme Social Europeu Europe Senior Tourism   
Madrid, 23 de setembre de 2010  
Intervenen  
Joan Mesquida Ferrando, qui intervé com a president de l'Institut de Turisme d'Espanya (TURESPAÑA), CIF T5738647O i domicili a Madrid, c/ José Lázaro Galdiano, núm. 6, segons nomenament pel Reial Decret 560/2008, de 21 d'abril (BOE de 22 d'abril) i en virtut de les competències que li atribuïx el Reial Decret 561/2009, de 8 d'abril, pel qual s'aprova l'Estatut de TURESPAÑA.  
 Belén Juste Picón, consellera de Turisme i presidenta de l'Agència Valenciana del Turisme, qui intervé en nom i representació d'esta última, entitat de Dret Públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 3 del Decret 123/2007, de 27 de juliol, pel qual aprova el Reglament Orgànic i Funcional de la Conselleria de Turisme.  
La seua legitimació i representació per a este acte es deriven de la seua condició de consellera de Turisme, d'acord amb el que establix l'art. 1 del Decret 13/2009, de 27 d'agost, del president de la Generalitat, pel que es nomenen vicepresidents, consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, trobant-se autoritzada per a la firma d'este Conveni en virtut del que disposa la lletra e del número 2 de l'esmentat article 5.  
Javier Bustamante Moreno, qui intervé com a president de Societat Estatal per a la Gestió de la Innovació i les Tecnologies Turístiques, SA (SEGITTUR), amb domicili social a Madrid, c/ José Lázaro Galdiano núm.4 i CIF A-81874984, en virtut dels poders que li van ser atorgats davant del notari de Madrid Sr. Carlos Olona Shüller, amb data 12 de juny de 2008, sota el número del seu protocol 820.  
Manifesten  
Tant el Govern d'Espanya com el Consell de la Generalitat coincidixen en la necessitat actuar davant de la profunda, greu i creixent situació d'estacionalitat en la indústria turística i fer-ho a través de polítiques actives. L'estacionalitat comporta la disminució d'ocupació per a nombrosos treballadors, la infrautilització dels recursos humans en temporada baixa i mitjana, així com dificultats perquè es mantinguen els nivells adequats de preu i ocupació mitjana durant tot l'any que asseguren en el mitjà termini la rendibilitat i la competitivitat  
Conforme disposa l'article 49 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, reformat per la Llei 1/2006, de 10 d'abril, correspon a esta Comunitat Autònoma la competència exclusiva en matèria de turisme.  
Per la seua banda, TURESPAÑA té entre les seues funcions, conforme establix l'article 2 del seu Estatut, aprovat per Reial Decret 561/2009, de 8 d'abril, la planificació, el desplegament i l'execució d'actuacions per a la promoció del turisme espanyol en els mercats internacionals, el suport a la comercialització de productes turístics espanyols en l'exterior i la col·laboració amb les comunitats autònomes, els ens locals i el sector privat en programes de promoció i comercialització dels seus productes en l'exterior.  
Les parts estan interessades a realitzar una primera experiència pilot de Turisme Social Europeu: "Europe Senior Tourism" a la Comunitat Valenciana, que tinga per objectius afavorir l'activitat turística i l'ocupació en la temporada baixa i fomentar i facilitar, per mitjà d'un sistema de viatges en grup, els intercanvis culturals i socials entre els ciutadans europeus, fonamentalment sèniors, a fi de promoure la ciutadania europea.  
Les experiències de turisme social en diversos països europeus i en especial a Espanya han tingut gran èxit, el qual, però, convé augmentar la dimensió i transnacionalitat per a donar-li autèntic caràcter europeu i que tinga efectes visibles sobre l'ocupació i l'activitat turística en temporada baixa.  
La primera edició pilot del projecte Europe Senior Tourism, duta a terme d'octubre 2009 a abril de 2010 en les destinacions d'Andalusia i les Illes Balears, va rebre el consens del sector per a la seua posada en marxa i una considerable acceptació en els 15 països on s'ha comercialitzat.   
Per la seua banda, SEGITTUR, d'acord amb els seus estatuts socials, té com a objecte, entre altres, la realització d'activitats tendents a assegurar l'eficàcia, el desenrotllament i la innovació del sector turístic i la promoció d'Espanya com a destinació turística. Estes circumstàncies convertixen a SEGITTUR en un útil instrument per al disseny, definició, posada en marxa, promoció i realització del projecte pilot "Europe Senior Tourism".  
A este efecte, les parts estan disposades a unir esforços per a la realització de la dita experiència, en els termes i condicions que s'establixen en el present Conveni, contribuint TURESPAÑA i l'Agència Valenciana del Turisme, a través de SEGITTUR en virtut del present conveni, financerament a la realització d'esta experiència.   
Per tot el que hem susdit, les parts acorden firmar el present conveni de col·laboració amb les següents   
Clàusules  
Primera. Objecte del conveni  
La finalitat del present conveni de col·laboració és afavorir l'ocupació i l'activitat turística durant tot l'any a la Comunitat Valenciana que, amb un alt potencial turístic, vol participar en l'experiència pilot objecte del present Conveni i, per tant, la creació i manteniment de l'ocupació del sector turístic, amb especial incidència en l'hoteler, durant la denominada temporada baixa, contribuint amb això per mitjà de polítiques actives a pal·liar l'estacionalitat del sector en el seu territori.  
Amb este fi les parts acorden la posada en marxa, organització, desplegament i execució del Programa Pilot de Turisme Social Europeu Europe Senior Tourism emmarcat en la lluita contra l'estacionalitat de l'activitat turística i de l'ocupació en el sector turístic en la Comunitat Valenciana.  
L'esmentat programa pilot Europe Senior Tourism està constituït per un màxim estimat inicial a nivell estatal de 121.939 places, de les quals un total de 111.000 es troben actualment assignades a les comunitats autònomes adherides al programa. Estes places estan destinades a persones majors, ciutadans de la Unió Europea no espanyols, durant la temporada 2010/2011 i comprenen torns de vacances de diversa durada en destinacions seleccionades d'Espanya, i implica la posada a disposició del programa de l'adequada promoció i difusió així com dels servicis de comercialització, transport, allotjament i manutenció en règim de pensió completa i els servicis complementaris necessaris.   
En l'àmbit territorial de la Comunitat Valenciana, l'objecte d'este Conveni comptarà amb un màxim estimat inicial de 16.000 beneficiaris, els quals gaudirien al seu torn de vacances en les següents destinacions acordades entre les parts: les localitats de Benidorm, Gandia i Peñíscola, a la Comunitat Valenciana.  
Els països objecte d'este programa pilot seran tots els de la UE excepte Espanya, Regne Unit, Alemanya, Suècia, Finlàndia, Lituània, Estònia, Letònia, Bèlgica i Holanda.  
Segona. Descripció de les actuacions del programa  
1. Usuaris del programa  
Podran ser beneficiaris de les places del Programa de Turisme Social Europeu: Europe Senior Tourism aquelles persones residents en qualsevol dels països de la UE que reunisquen els requisits següents:  
- Ser ciutadà d'algun país de la Unió Europea, excepte Espanya  
- Tindre com a mínim 55 anys.  
- No tindre la seua residència habitual a Espanya, Regne Unit, Alemanya, Finlàndia, Suècia, Letònia, Estoniana, Lituània, Bèlgica i Holanda.  
- Poder valdre's per si mateix i no patir alteracions del comportament que puguen alterar la normal convivència.  
També es consideraran beneficiaris als acompanyants d'estes persones (màxim un acompanyant per cada una d'elles, excepte el que disposa el paràgraf següent) encara que no reunisquen els requisits anteriorment mencionats, excepte el de poder valdre's per si mateix i no patir alteracions del comportament que puguen alterar la normal convivència.  
També s'admetran com a acompanyants els fills amb discapacitat el grau de minusvalidesa dels quals siga igual o superior al 45%, sempre que el viatge el realitzen amb els seus pares i ocupen llit supletori en la mateixa habitació de l'hotel.  
2. Períodes, duració i tipus de les estades  
El Programa es realitzarà inicialment per mitjà de torns de vacances durant el període comprés entre el 01 d'octubre de 2010 i el 30 d'abril de 2011, i podran finalitzar en maig de 2011 els torns de vacanves iniciades a l'abril.   
Els torns de vacances inclouen l'estada, el transport i manutenció en règim de pensió completa en hotels ubicats en les destinacions de la Comunitat Valenciana indicades en la clàusula primera.  
Duració de les estades  
- Estades de 8 dies de duració (7 pernoctacions)  
- Estades de 15 dies de duració (14 pernoctacions)  
- Estades de 22 dies de duració (21 pernoctacions)  
- Llargues estades de 29 dies de duració (28 pernoctacions)  
3. Aportacions per a finançar els torns de vacances  
L'aportació de les parts per a finançar els torns de vacances és de 150 euros en el cas dels mercats de Polònia, Hongria, República Txeca i Eslovàquia i 100 euros en la resta de mercats, per beneficiari, IVA inclòs, a raó de 75 i 50 euros respectivament per beneficiari per part de TURESPAÑA i altres 75 i 50 euros respectivament per part de l'Agència Valenciana del Turisme, amb independència de la seua duració, i sense incloure en eixa aportació els costos d'assegurament, promoció i difusió.   
El nombre inicial estimat de places del torn de vacances és de 16.000, de les quals 3.200 es promocionaran amb 150 euros i les restants 12.800 places amb 100 euros, la qual cosa totalitza un cost d'esta promoció pública d'1.760.000 euros per temporada, dels quals la mitat seran finançats per TURESPAÑA i l'altra mitat per l'Agència Valenciana del Turisme.  
Les variacions en el nombre de places promocionades amb 150 euros, podran compensar-se amb variacions en les places promocionades amb 100 euros, sense que en cap cas puga excedir-se del cost total d'1.760.000 euros per anualitat fixat per a la promoció pública dels torns de vacances.  
En el cas que en finalitzar els torns de vacances objecte del Programa el nombre de beneficiaris no abaste el nombre de places existents en els torns de vacances, s'abonaran en la mateixa quantia per TURESPAÑA i l'Agència Valenciana del Turisme les despeses fixes necessàries que s'haja incorregut per a l'existència i manteniment de l'oferta d'eixes places no cobertes, sense que aquelles despeses puguen excedir el 40% de la quantia promocional de les dites places. A este efecte haurà de presentar-se la justificació documental corresponent a les dites despeses fixes.  
4. Promoció i difusió  
Per a assolir els objectius previstos d'atraure a Espanya a turistes majors de la Unió Europea es realitzaran per TURESPAÑA i les comunitats autònomes adherides campanyes i accions de promoció i difusió a Europa, especialment a través de les noves tecnologies de la informació i la comunicació, i les visites promocionals a aquells països que s'estimen convenients, per a suport a la comercialització del Programa.   
Estes activitats consistiran en: definició i desplegament de l'estratègia de comunicació per als països de la Unió Europea i la plasmació d'esta en la corresponent campanya creativa per al projecte i les destinacions dels torns de vacances; identificació i anàlisi dels mitjans més coincidents per a cada destinació en els mercats en què s'estiga treballant; producció i adaptació de la creativitat per a la seua difusió en els mitjans de comunicació online que se seleccionen en aquells dels idiomes en què siga convenient; desplegament i execució de les campanyes i accions de màrqueting necessàries per a la comunicació, promoció i comercialització del projecte en els mercats objecte del programa, incloent visites promocionals als països europeus quan això siga convenient i la creació de fullets digitals; la gestió i el manteniment de la web específica del programa, amb la informació dels torns de vacances i les destinacions comercialitzades en el Programa Turisme Senior Europa i a aquell que es puga dirigir el tràfic de la campanya online; la traducció als idiomes en què siga convenient i l'adaptació dels materials i continguts que facilite TURESPAÑA per a la seua incorporació a la web o microsite. S'hi incorporaran, igualment, continguts ja existents en el portal www.spain.info; i l'estudi de les repercussions econòmiques i laborals derivades de l'execució del projecte.  
El cost d'estes activitats per a tot el programa és de 599.949,90 euros, les quals seran finançades en un 50% per TURESPAÑA i en el restant 50% per cada una de les comunitats autònomes adherides al programa; distribuint-se l'import a finançar per cada una d'elles en proporció al nombre inicial de places assignat a cada una sobre les 111.000 places preassignades del programa per a la temporada 2010-2011. Atés que a la Comunitat Valenciana li corresponen un total de 16.000 places, l'Agència Valenciana del Turisme contribuirà amb un percentatge del 7,21% de l'import total de les dites activitats.   
Tercera. Finançament de les actuacions del conveni  
El pressupost total a nivell estatal de la segona edició del Programa pilot Europe Senior Tourism per a les 121.939 places és de 63.195.105,90 euros, amb tote les despeses i impostos inclosos.  
Este pressupost es desglossa en les partides següents:  
- Despeses per torns de vacances amb transport: 34.298.985 euros impostos i despeses inclosos, a raó de 150 i 100 euros d'aportació unitària al màxim estimat de 121.939 places dels torns de vacances i, si fa el cas, l'abonament del 40% de les despeses fixes necessàries de les places no cobertes, d'acord amb el que establix la clàusula segona.  
- Pòlissa d'assegurances: Quantitat fixa de 400.000 euros, impostos i despeses inclosos  
- Promoció, difusió, disseny, desenrotllament i gestió integral del Programa: 599.949,90 d'euros, impostos i despeses inclosos per a la totalitat del programa amb totes les CCAA que compartisquen el Projecte.  
El finançament del pressupost total es distribuïx entre les parts adherides al projecte de la manera següent:  
1. TURESPAÑA: Per import total màxim de 7.216.549,95 euros, amb el desglossament següent:   
- Per despeses dels torns de vacancescions: 6.716.575 euros per a finançar la mitat de les despeses de les 121.939 places màximes inicials.   
- Per assegurança: 200.000 euros per a finançar la mitat de l'assegurança del programa.  
- Per promoció, difusió i gestió integral del programa: 299.974,95 euros per a finançar la mitat d'eixes partides.  
2. L'Agència Valenciana del Turisme, per import total màxim de 964.265,27 euros, amb el desglossament següent:  
- Per despeses dels torns de vacances : 880.000 euros amb càrrec als seus pressupostos per al 2010 i 2011, com a compromís plurianual, per a finançar la mitat de les despeses de les 16.000 places màximes inicials objecte del present conveni.  
- Per assegurança: 41.025,64 euros amb càrrec als seus pressupostos de despeses per al 2010 i 2011, com a compromís plurianual, per a finançar la mitat de l'assegurança, dels viatges i estades del programa de les 16.000 places màximes inicials objecte del present conveni.   
- Per promoció, difusió i gestió integral del programa: 43.239,63 euros, amb càrrec als seus pressupostos de despeses per al 2010 i 2011, com a compromís plurianual, per a finançar la mitat de tals partides.   
3. Altres comunitats autònomes adherides al programa: per import total màxim de 6.252.284,68 euros, amb el desglossament següent:  
- Per despeses dels torns de vacances : 5.836.575 euros amb càrrec als seus respectius pressupostos, per a finançar la mitat de les despeses de 105.939 places del programa compartit, per mitjà de la formalització del corresponent Conveni.  
- Per assegurança: 158.974,36 euros amb càrrec als seus respectius pressupostos, per a finançar la mitat de l'assegurança, dels viatges i estades del programa en l'àmbit del seu territori.   
- Per promoció, difusió i gestió integral del programa: 256.735,32 euros, amb càrrec als seus respectius pressupostos, per a finançar la mitat de tals partides que corresponen a les places que tenen assignades.   
Quarta. Compromisos de les parts en execució del conveni  
1. TURESPAÑA es compromet a  
- Aportar la quantitat de 7.216.549,95 euros, IVA inclòs, per al finançament de les 121.939 places del programa total, incloent l'assegurament i la promoció, difusió, disseny, desenrotllament i gestió integral del programa. En el cas del present Conveni d'eixa quantitat s'aporta la de 964.265,27 euros per a finançar la part corresponent a les 16.000 places estimades amb destinació a la Comunitat Valenciana.  
- Definir, dissenyar, desenrotllar i gestionar el Programa "Europe Senior Tourism" de conformitat amb el que disposa la clàusula segona del present Conveni, i realitzar les campanyes de promoció i difusió a Europa, exclosa Espanya, que siguen adequades als fins pretesos, especialment a través de les noves tecnologies de la informació i la comunicació; tot això s'efectuarà a través dels seus mitjans propis i/o instrumentals.  
- Promoure, en l'organització i desenrotllament del Programa, la creació o manteniment de 1.000 llocs de treball nets per cada 7.500 places d'ocupació diària durant els mesos de duració del Programa, o la part proporcional que corresponga segons les places ocupades en cada establiment hoteler.  
- Facilitar la relació d'hotels que participen en cada torn de vacances objecte del Programa amb indicació de l'ocupació efectiva haguda, a la finalització del període (octubre-abril) de la temporada 2010-2011 objecte del Conveni.   
- Constituir amb la Comunitat Valenciana i altres agents econòmics i socials una Comissió de Seguiment del Programa pilot per a eixa Comunitat Autònoma.   
2. L'Agència Valenciana del Turisme es compromet a:  
- Aportar la quantitat de 380.000 euros amb càrrec al programa 52, Innovació Turística, Subprograma 522 Turisme Senior Europa del capítol IV dels pressupostos de 2010 i la quantitat de 584.265,27 euros amb càrrec als de 2011, ambdós quantitats amb IVA inclòs, per al finançament de les 16.000 places destinades a eixa Comunitat Autònoma del Programa objecte del present Conveni, incloent l'assegurament i la promoció, difusió, disseny, desplegament i gestió integral del programa. En els Pressupostos de l'Agència Valenciana del Turisme per a l'anualitat de 2010, figura una línia de finançament nominatiu a favor de Segittur per import de 380.000 €.  
- Promoure, a les localitats i municipis de destinació de les 16.000 places afectes el present Conveni, l'adopció de les mesures i actuacions necessàries o convenients per a garantir els adequats nivells dels servicis socioculturals i atenció als beneficiaris, a este efecte que les mateixes siguen un referent a Europa del Turisme Senior.   
Cinquena. Pagament de les aportacions financeres  
Les aportacions financeres de l'Agència Valenciana del Turisme per a finançar la seua part en les despeses de les 16.000 places pels torns de vacances amb transport, pòlissa d'assegurances i de promoció, difusió, disseny, desenrotllament i gestió integral del programa a què es referix este Conveni se satisfaran a Segittur, de la manera següent:  
- Agència Valenciana del Turisme   
- 150.000 euros abans del 31 d'octubre de 2010.   
- 230.000 euros en el quart trimestre de 2010 prèvia presentació de les factures de Segittur a què es fa referència en els paràgrafs següents  
- I, la quantitat restant, 584.265,27 euros corresponents a l'anualitat del 2011, més l'import, que, si fa el cas, no haja sigut facturat en 2010 per Segittur, en 2011, prèvia presentació de les factures de Segittur, a què es fa referència en els paràgrafs següents.  
La facturació d'estos servicis prestats per Segittur es farà de la manera següent:  
- Els servicis de promoció, difusió, disseny, desenrotllament i gestió integral del programa es facturaran per Segittur a l'Agència Valenciana del Turisme, una vegada realitzada la prestació, trimestralment basant-se en els servicis efectivament prestats, i en la part que els corresponga en virtut del que establix el present Conveni  
- Els servicis d'assegurament es facturaran per Segittur en un 50% a l'Agència Valenciana del Turisme en els mesos de desembre i abril, en cada un d'eixos venciments. D'eixa quantitat es deduirà la quantitat que proporcionalment corresponga de la bestreta abonada.  
- Mensualment, durant els mesos en què es realitzen els torns de vacances, una vegada realitzada la prestació, Segittur facturarà la quantitat que corresponga (75 o 50 euros) a l'Agència Valenciana del Turisme per cada beneficiari que haja finalitzat el seu torn de vacances en la destinació del seu territori en el mes de què es tracte. De la quantitat resultant es deduirà la quantitat que proporcionalment corresponga de la bestreta abonada.   
En els casos en què per finalitzar el torn de vacances en els últims dies de mes no s'haja pogut facturar el torn d'algun beneficiari, tal facturació podrà fer-se en les mensualitats següents.   
- Finalitzada la temporada, Segittur procedirà a practicar liquidació final davant de l'Agència Valenciana del Turisme en què, si fa el cas, es regularitzaran els pagaments a compte efectuat per estes entitats. En el cas que el nombre de beneficiaris no abast el nombre màxim estimat de places dels torns de vacances (16.000), Segittur reflectirà en eixes liquidacions les quantitats que per despeses fixex necessàries per a l'existència i manteniment de l'oferta corresponguen a les places no cobertes; sense que l'import a facturar per aquelles despeses puga excedir el 40% de l'aportació de l'Agència Valenciana del Turisme per al finançament d'aquelles places en el supòsit d'haver-se cobert.   
Segittur haurà d'emetre els corresponents documents o factures acreditatives de les bestretes rebudes i els servicis prestats. En els documents o factures per servicis prestats es reflectiran el nombre de beneficiaris que han disfrutat el seu torn de vacances, zona de destinació, període en què han disfrutat dels torns, import del finançament i total.   
Les factures emeses per Segittur seran pagades, en la part a què, si és el cas, no aconseguixen les bestretes abonades, per l'Agència Valenciana del Turisme, una vegada prestada la seua conformitat al servici realitzat, en el termini de 10 dies a comptar de l'endemà de la seua recepció per mitjà de transferència bancària al compte que a este efecte designe Segittur.   
Sisena. Vigència i Resolució  
La duració del present conveni estén els seus efectes des de la data de la seua formalització fins al 31 de maig de 2011.  
El Conveni podrà resoldre's abans de la seua finalització per acord unànime de les parts o per voluntat expressa d'una d'elles basada en l'incompliment greu del mateix per l'altra part.   
La voluntat de resolució per qualsevol de les parts haurà de ser notificada a l'altra part amb un termini mínim de tres mesos d'antelació.  
La resolució del present conveni suposa el fi de la capacitat de les parts d'assumir noves activitats o compromisos a l'empara del conveni, i no provocarà per si mateixa la resolució d'aquelles activitats i/o compromisos adquirits per les parts formalitzats prèviament a aquella resolució, mantenint-se en vigor els termes d'este conveni a l'efecte de les dites activitats i compromisos fins que siguen resolts o vencen els seus períodes de vigència.   
En el cas d'incompliment total o parcial de les seues obligacions per part de Segittur, esta estarà obligada a reintegrar a l'Agència Valenciana del Turisme les quantitats percebudes i no aplicades correctament a les finalitats del present conveni, sense perjuí de l'aplicació, a més, d'allò que s'ha disposat per a estos supòsits en l'article 37 de la Llei 38/2003, de 17 de novembre, General de Subvencions.  
L'Agència Valenciana del Turisme podrà efectuar, en qualsevol moment, aquelles actuacions de comprovació crega oportunes per a la verificació de la correcta aplicació per Segittur de les quantitats lliurades a favor seu en virtut del present Conveni.  
Setena. Règim jurídic   
El present conveni regula la concessió d'una subvenció nominativa a favor de Segittur pel la qual cosa el seu règim jurídic és el derivat del que establix la Llei 38/2003, de 17 de novembre, General de Subvencions, així com el seu Reglament aprovat per Reial Decret 887/2006, de 21 de juliol i d'allò que s'ha establit per a este tipus de transferències corrents en el Text Refós de la Llei d'Hisenda Pública de la Generalitat, aprovat per Decret Legislatiu del Consell de la Generalitat Valenciana, de 26 de juny de 1991.   
Vuitena. Compatibilitat amb la normativa europea sobre ajudes públiques   
1. El present conveni és compatible amb el mercat interior al no afectar les seues disposicions als intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, no reunint els requisits acumulatius exigits en el dit article, atés que l'ajuda establida no suposa un benefici econòmic per a una empresa, sinó que suposa un suport a la promoció d'un destinació turística en el seu conjunt (la Comunitat Valenciana).  
2. En tractar-se d'un conveni no subjecte a l'article 107.1 del TFUE, i d'acord amb el que establix article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per mitjà del present conveni no requerix comunicació a la Comissió Europea.   
3. En compliment amb el que disposa l'esmentat article 3.4 del Decret, ha sigut remés informe de No Subjecció a la Direcció General d'Economia de la Conselleria d'Economia, Hisenda i Ocupació, justificant adequadament la no aplicació al mateix de l'art. 107.1 del TFUE, i per tant la seua compatibilitat amb la normativa europea sobre ajudes públiques.   
Novena. Resolució de controvèrsies   
Les qüestions litigioses o controvèrsies que puguen sorgir entre les parts firmants en relació amb la interpretació, modificació, efectes o resolució del present Conveni, de no existir el mutu acord de les parts, seran de coneixement i competència de l'orde jurisdiccional del contenciós-administratiu, de conformitat amb la Llei 29/1998, de 13 de juliol, reguladora de la dita jurisdicció  
I en prova de conformitat, amb voluntat d'obligar-se i complir de bona fe, se subscriu per totes les parts el present document en exemplar duplicat i a un sol efecte, en el lloc i la data abans indicats.  
El president de TURESPAÑA  
Joan Mesquida Ferrando   
La presidenta de l'Agència Valenciana del Turisme  
Belén Juste Picón  
El president de SEGITTUR  
Firmat: Javier Bustamante Moreno